**........ sz. napirend**

**E L Ő T E R J E S Z T É S**

**a Képviselő-testület 2022. február 24-i rendes ülésére**

**Tárgy:** Javaslat Budapest Főváros II. Kerületi Önkormányzat Képviselő-testületének a polgármesteri és az alpolgármesteri tisztség ellátásának egyes kérdéseiről, valamint az önkormányzati képviselők, bizottsági elnökök és tagok juttatásairól szóló 25/2019.(XI. 18.) önkormányzati rendelet módosítására

**Készítette:**

………………………….Tompa János frakcióvezető DK

………………………….dr. Gór Csaba frakcióvezető Fidesz

………………………….Csere István frakcióvezető KDNP

………………………….Majoros András frakcióvezető Momentum

………………………… Perjés Gábor frakcióvezető Kerületünk az Otthonunk

**Látta:** …………………………….

 dr. Szalai Tibor

 jegyző

 ………………………….

 dr. Silye Tamás

 jegyzői igazgató

***A napirend tárgyalása zárt ülést nem igényel.***

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 43. § (3) bekezdése alapján a Képviselő-testület az alakuló vagy az azt követő ülésén a polgármester előterjesztése alapján megválasztja a bizottság vagy bizottságok tagjait, az alpolgármestert/alpolgármestereket és dönt illetményükről és tiszteletdíjukról.

Jelenleg Budapest Főváros II. Kerületi Önkormányzat Képviselő-testületének 25/2019. (XI.18.) önkormányzati rendelete tartalmazza a polgármesteri tisztség ellátásának egyes kérdéseiről és az önkormányzati képviselők juttatásairól szóló szabályokat. A kerület 2019. október 13-án megválasztott képviselő-testülete nem a tiszteletdíj emelésével kívánta kezdeni munkáját, ezért az eltelt több, mint két évben azok összege nem került módosításra. A képviselők és külsős bizottsági tagok tiszteletdíja legutóbb 2014-ben változott, ezért az önkormányzati rendelet módosítása vált szükségessé.

A 2014 óta eltelt időszakban semmilyen módosítás nem történt, így jelenleg a budapesti kerületek között is az egyik legalacsonyabb díjazás van megállapítva. Az előterjesztésben javaslatot teszünk a képviselői tiszteletdíj korrekciójára.

A javaslat szerint a képviselői alap tiszteletdíj számítása során, a jelenlegi közszolgálati tisztviselőkről szóló 2011. évi CXCIX. törvény 132. §-a, valamint a Magyarország 2022. évi központi költségvetéséről szóló 2021. évi XC. törvény 62. § (1) bekezdése szerinti illetményalap 2022. évre meghatározott 38.650,- forint összege helyett, a mindenkor hatályos önkormányzati költségvetési rendeletben megállapított Budapest II. kerületi Polgármesteri Hivatalnál foglalkoztatott köztisztviselők számára meghatározott köztisztviselői illetményalap összegéhez igazodna.

Az Mötv. 35. §-ának rendelkezései szerint a Képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében tiszteletdíjat, természetbeni juttatást állapíthat meg. Ha az önkormányzati képviselő tanácsnok, önkormányzati bizottság elnöke vagy tagja, részére magasabb összegű tiszteletdíj is megállapítható. Az önkormányzati képviselők számára történő tiszteletdíj megállapítása nem veszélyeztetheti az önkormányzat kötelező feladatai ellátását. Az önkormányzati képviselőnek a Képviselő-testület képviseletében vagy a képviselő-testület, továbbá a polgármester megbízásából végzett tevékenységével összefüggő, általa számlával előlegezett, számlával igazolt, szükséges költsége megtéríthető. A képviselői költségek kifizetését a polgármester engedélyezi.

Kérjük a tisztelt Képviselő-testületet a rendelet megalkotására!

*(A rendelet elfogadása minősített többségű szavazati arányt igényel.)*

B u d a p e s t, 2022. február 16.

**Tompa János frakcióvezető DK s.k. dr. Gór Csaba frakcióvezető Fidesz s.k.**

**Csere István frakcióvezető KDNP s.k. Majoros András frakcióvezető**

 **Momentum s.k.**

**Perjés Gábor frakcióvezető Kerületünk az Otthonunk s.k.**

**Budapest Főváros II. Kerületi Önkormányzat**

**Képviselő-testületének ……/2022. (……..) önkormányzati rendelete**

**a polgármesteri és az alpolgármesteri tisztség ellátásának egyes kérdéseiről, valamint az önkormányzati képviselők, bizottsági elnökök és tagok juttatásairól szóló 25/2019.(XI.18.) önkormányzati rendeletének módosításáról**

|  |  |
| --- | --- |
| Jelenlegi szövegezés | Javasolt módosítás |
| **R. 3. § (3) bekezdés:**„(3) A képviselői tiszteletdíj (továbbiakban: alapdíj) a közszolgálati tisztviselőkről szóló 2011. évi CXCIX. törvény (a továbbiakban: Kttv.) 132. §-a szerint megállapított illetményalap és a 3,5-ös szorzószám szorzata.” | 1. **§**

„(3) A képviselői tiszteletdíj (továbbiakban: alapdíj) a mindenkor hatályos önkormányzati költségvetési rendeletben megállapított Budapest II. kerületi Polgármesteri Hivatalnál foglalkoztatott köztisztviselők számára meghatározott köztisztviselői illetményalap és a 3,5-ös szorzószám szorzata.” |

Budapest Főváros II. Kerületi Önkormányzat Képviselő-testületének ……/2022. (…) önkormányzati rendelete

**a polgármesteri és az alpolgármesteri tisztség ellátásának egyes kérdéseiről, valamint az önkormányzati képviselők, bizottsági elnökök és tagok juttatásairól szóló 25/2019.(XI.18.) önkormányzati rendeletének módosításáról**

Budapest Főváros II. Kerületi Önkormányzat Képviselő-testülete a Magyarország Alaptörvénye 32. cikk (2) bekezdésben meghatározott jogalkotási hatáskörében, Magyarország Alaptörvénye 32. cikk (1) bekezdés a) pontjában biztosított feladatkörében eljárva, Magyarország helyi önkormányzatairól szóló 2011. évi CLXXXIX. törvény 35. §-a, 40. § (4) bekezdése, 80. § (1) és (2) bekezdései, valamint a 143. § (4) bekezdése f) pontjában foglalt felhatalmazás alapján, a következőket rendeli el:

**1. §**

A polgármesteri és az alpolgármesteri tisztség ellátásának egyes kérdéseiről, valamint az önkormányzati képviselők, bizottsági elnökök és tagok juttatásairól szóló 25/2019. (XI. 18.) önkormányzati rendelet 3. § (3) bekezdése helyébe a következő rendelkezés lép:

„(3) A képviselői tiszteletdíj (továbbiakban: alapdíj) a mindenkor hatályos önkormányzati költségvetési rendeletben megállapított Budapest II. kerületi Polgármesteri Hivatalnál foglalkoztatott köztisztviselők számára meghatározott köztisztviselői illetményalap és a 3,5-ös szorzószám szorzata.”

**2. §**

Ez a rendelet 2022. március 1-jén lép hatályba, és 2022. március 2-án hatályát veszti.

|  |  |
| --- | --- |
| **Őrsi Gergely****polgármester** | **dr. Szalai Tibor****jegyző** |

Általános indokolás

Jelenleg Budapest Főváros II. Kerületi Önkormányzat Képviselő-testületének 25/2019. (XI.18.) önkormányzati rendelete tartalmazza a polgármesteri tisztség ellátásának egyes kérdéseiről és az önkormányzati képviselők juttatásairól szóló szabályokat. A kerület 2019. október 13-án megválasztott képviselő-testülete nem a tiszteletdíj emelésével kívánta kezdeni munkáját, ezért az eltelt több, mint két évben annak összege nem került módosításra. Az előző két év jól tervezett és felelős gazdálkodása eredményeként idén rendelkezésre áll a forrás a módosításhoz.

A képviselők és külsős bizottsági tagok tiszteletdíja legutóbb 2014-ben változott, miközben a polgármesterek díjazása, az ezt szabályozó 2011. évi CLXXXIX. törvény módosulásai miatt jelentős mértékben növekedett, amelyhez részben igazodna most a képviselők díjazásának módosulása. Az önkormányzati rendelet módosítása a fentiek miatt vált szükségessé.

A javaslat szerint a képviselői alap tiszteletdíj a mindenkori a közszolgálati tisztviselőkről szóló 2011. évi CXCIX. törvény (a továbbiakban: Kttv.) 132. §-a szerint megállapított illetményalap helyett a Polgármesteri Hivatalnál foglalkoztatott köztisztviselők illetményalapja - amelyet minden évben a költségvetésről szóló önkormányzati rendelet állapít meg - és a 3,5-ös szorzószám szorzata lenne.

Részletes indokolás

**Az 1. §-hoz**

Módosítja a képviselői tiszteletdíjat.

**A 2. §-hoz**

Hatályba léptető és hatályon kívül helyező rendelkezéseket tartalmaz.